《涧壁梁公主祠武帝女也据高冢上林木郁然形开》
宋代·孙应时

萧翁本胜士，诸郎多艺文。
伤哉晚大谬，家国成丝棼。
主昔食何邑，桃李争农芬。
禁脔必王谢，风流映青云。
岂其独天幸，不见台城军。
曲阿故近甸，茂林有高坟。
玉鱼即无恙，庙食仍蒿焄。
此事乃可书，所慨荒前闻。
千舟集浦溆，吉卜叩灵氛。
我亦肃襟屦，一瓣崇炉薰。
徘徊慨千功，江波日沄沄。
谁当著奇语，歌之拟湘君。

作者简介：（1154—1206）绍兴馀姚人，字季和，号烛湖居士。孙介子。师事陆九渊。孝宗淳熙二年进士。授黄岩尉，为常平使者朱熹所重，与定交。丘崇帅蜀，辟入制幕，尝策言吴曦将叛。徙知常熟，秩满，郡守以私恨诬其负仓粟三千斛而捃摭之，市民竟为代偿，守益怒，坐贬秩。宁宗开禧二年起判邵武军，未赴而卒。有《烛湖集》。